khistorydata/jeongjo-sjw-relations huggingface dataset:
정조 9년
製敎單。副司直沈煥之。前執義李敬一。副校理尹㬦。前司諫李泰永。應敎趙弘鎭。副司果鄭萬始。前執義李東郁。副護軍尹長烈韓光近。司僕正金履鏞。副司直林道浩。獻納李延級。校理李鼎運。前正言韓晩裕。弼善李顯靖。校理姜忱。前掌令沈興永。奉常正李家煥。前掌令朴長卨。吏曹佐郞趙濟魯。副司果曺允大。前獻納李勉兢。前修撰沈樂洙。副司果閔昌爀。副修撰兪漢敬。副司直嚴思憲。副司果李太亨。修撰徐美修。前校理權裕洪樂恒。副修撰孟至大。校理李東稷。副司果安策。前修撰鄭致淳尹序東。副司果李翼晉成種仁。副校理申耆。前修撰成德雨。副司果徐瀅修金啓洛鄭東觀韓商新。正言李書九。持平姜世綸申馥。副司果金熙朝。正言朴宗正。前正言韓用龜。副司果徐配修。前正言趙恒鎭。前持平李庚運李永穆。副司果朴基正。副司直申史澳。前正言柳畊。
정조 9년
兵批。判書趙時俊病。參判申益彬未肅拜。參議柳誼入直進。參知金翊休替直。副護軍李東郁李敬一李泰永權之彦朴長卨。副司直洪秀輔尹承烈洪仁浩李益烍洪明浩權中憲李壽咸。副司果單李彦祜。
정조 9년
李之聃在外。代黃載實爲假注書。
정조 9년
傳于閔台爀曰。吏房承旨入侍。
정조 9년
閔台爀。以訓鍊都監言啓曰。本局從事官四員內申耆。弘文館入直。李晩秀。戶曹入直。李奎亮金師柱。俱爲差祭。明日本局省記。無以推移。依例以把摠代直之意。敢啓。傳曰。知道。
정조 9년
行判中樞府事金熤箚曰。伏以。臣卽見戶曹參議金履容。置對供辭。細陳其晩始上變之由。以辨臣獻議中所論列者。在履容自明之說。無怪其如是爲言也。第念賞功之典。有國重事。至於錄之旂常。奬厥崇庸。尤屬不常有之事。苟不能權度於輕重之際。尋尺乎短長之間。得其裁酌之宜。則必不免失平而過當。致令重典乖了。國體有損。是豈可容易褒與。率爾勘定乎。以是之故。臣於履容事。略以竝論功罪。酌量施賞之意。仰陳於詢問之下。及登筵席。亦不能捨却己見。隨衆苟同。此實臣信心冥。疏於自謀之失也。而亦未料觸。其怒至此也。其爲言。不特自明。譏斥臣疑怒臣。一節甚於一節。臣忝居大官之列。妄論上變人功罪。至有此名登囚供。被其侮辱。其爲朝廷之羞。無有甚於此者。若使臣。不能緘口斂跡。苟然蹲留。則將未知嗣今以後。又有幾番妄發。幾番狼狽也。玆敢略入文字。仰控衷懇。伏乞聖明。亟許臣屛處丘壑。謝跡朝端。使之不復與於朝論時謨。實公私之幸也。答曰。省箚具悉卿懇。凡有所見。不欲苟同。予所許與於卿者然。參議金履容之執以爲引。亦非異事。似此事理。彼此但當活看。箚辭無已過乎。卿須安心勿辭。仍傳曰。此批答。遣史官傳諭。
정조 9년
乙巳五月初三日未時。上御誠正閣。提調持湯劑入侍時。藥房提調李在簡。副提調尹蓍東。假注書金孝建。記事官李崑秀尹行任。以次進伏訖。在簡曰。夜來。聖候諸節。若何。上曰。一樣矣。命蓍東書傳敎曰。如是之際。當之者去就。不但節拍無期。大臣以此引箚控辭。揆以國體。不可一任其逡巡。況大臣之收議筵奏。蓋於錄勳一事。有參差之見而已下此償功之典。未嘗立異。已勘罷矣。又置對矣。到今處義。更無可言。蔭官與侍從自異。一日二日。連事違傲。亦有關於後弊。戶曹參議金履容。從重推考。卽爲牌招。使之肅命。政院更勿以違牌登聞。書訖命退。諸臣以次退出。
정조 9년
乙巳五月初三日申時。上御重熙堂。吏房承旨入侍時。左副承旨李祖承。假注書金孝建。記事官李崑秀尹行任。以次進伏訖。命書傳敎曰。禮曹堂上許遞。今日政。以在京無故人差出。上曰。堂下侍從違牌坐罷人竝敍用。出榻敎命書傳敎曰。嶺南漕倉。最無奸弊。近年以來。臭載陸續。此槪道伯守令。不能戢察之致。所係豈但爲經用。誠以鉤拯分俵。民受其弊。前後以臭載一款。申飭不啻嚴截。今年嶺南右後漕倉船隻。各有臭載。若不拔例禁飭。後弊難防。差使員守令。地方官守令。令該曹該廳以草記。別般分等論罪。領運差員之不謹制船。尤涉無狀。當該僉使等。亦爲指名草記論罪。又命書傳敎曰。聞有親病。聞亦差祭。兵曹參判徐有防。禮曹參議李集斗竝許遞。今日政差出。修改進去。禮堂不可不備員。新除授參議。待下批牌招察任。命退。承史以次退出。
정조 9년
行都承旨尹蓍東坐。左承旨徐鼎修病。右承旨安聖彬未肅拜。左副承旨李祖承坐直。右副承旨林濟遠坐直。同副承旨閔台爀坐。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
閔台爀啓曰。明日常參經筵。取稟。傳曰。停。
정조 9년
李祖承啓曰。卽者。副校理申耆。以其親病。陳疏經出。原疏以齋日。纔已退却矣。所當直捧禁推傳旨。而此與無端經出有異。推考警責。何如。傳曰。允。
정조 9년
李祖承啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 9년
李祖承啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 9년
傳于李祖承曰。較正閣臣入侍。
정조 9년
傳于閔台爀曰。禮房承旨。馳詣宗廟永寧殿永禧殿毓祥宮景慕宮。奉審摘奸以來。
정조 9년
黃載實在外。代以尹羽烈爲假注書。
정조 9년
尹蓍東啓曰。假注書金孝建。身病猝重。勢難察任。今姑改差。何如。傳曰。允。
정조 9년
金孝建改差。代以李敬五爲假注書。
정조 9년
傳于李祖承曰。承旨前望單子入之。
정조 9년
承旨前望單子入之。朴天行林濟遠落點。
정조 9년
傳于尹蓍東曰。新除授承旨。牌招察任。
정조 9년
承旨前望單子入之。丁範祖落點。
정조 9년
尹蓍東啓曰。新除授左副承旨丁範祖。時在原春道原州地。斯速乘馹上來事。下諭。何如。傳曰。許遞。前望單子入之。
정조 9년
承旨前望單子入之。鄭宇淳落點。
정조 9년
傳于尹蓍東曰。差祭承旨許遞。
정조 9년
傳于李祖承曰。新除授承旨敍用。牌招察任。
정조 9년
以右副承旨林濟遠牌不進罷職傳旨。傳于閔台爀曰。只推更爲牌招。
정조 9년
尹蓍東。以戶曹言啓曰。傳曰。嶺南漕倉。最無奸弊。近年以來。臭載陸續。此槪道臣守令。不能戢察之致。所係豈但爲經用。誠以鉤拯分俵。民受其弊。前後以臭載一款。申飭不啻嚴截。今年嶺南右後漕倉船隻。各有臭載。若不拔例禁飭。後弊難防。差使員守令。地方官守令。令該曹該廳以草記。別般分等論罪。領運差使員之不謹制船。尤涉無狀。當該僉使等。亦爲指名。草記論罪事。命下矣。漕轉事目。旣甚嚴重前後飭敎。不啻諄複則爲道臣守令者。固當着意對揚。嚴加戢察。而不爲團束於裝運之時。致此年年臭載之弊。揆以事體。未免稽忽。該道道臣。從重推考。右漕倉都差使員晉州牧使洪秉殷。後漕倉都差使員密陽前府使金履鐸。竝令該府拿問嚴處。護送差使員及地方官。則莫重漕船。不善護送。以致掌內覆沒者。殊涉可駭。後漕倉敗船地方官泰安縣監李壽弘。先罷後拿。右漕倉敗船地方官法聖僉使成玉。前以漕運在京未還。雖與在鎭有異。而其常時不善檢飭之責。在所難免。令該府拿問處之。洪忠道護送差使員。令本道指名現告。一體先罷後拿。至若領運差使員。則旣不能檢束沙格。又不能作綜齊進。乃有此致敗於兩船相觸之際。沈沒於潮退成陸之地。論其罪狀。尤極痛駭。右漕倉領運差使員赤梁僉使金尙潤。後漕倉領運差使員薺浦萬戶尹宅輝爲先削職。待漕運畢到。令該府拿問嚴勘。致敗旣在道內則不可無警。全羅監司李在學。洪忠監司李得臣。洪忠水使趙心泰。亦爲推考。何如。傳曰。分等論罪。俱甚的當。依草記施行。可也。
정조 9년
有政。吏批。判書李命植進。參判沈豐之。參議黃昇源差祭。行都承旨尹蓍東進。以李秉模爲工曹參判。尹行履爲泰安縣監。李厚源爲安山郡守。李廷仁爲鴻山縣監。
정조 9년
兵批。判書趙時俊進。參判申益彬差祭。參議柳誼入直進。參知金翊休病。左副承旨李祖承進。以洪良浩爲都摠管。李光遇爲宣傳官。韓時佐爲薺浦萬戶。副護軍洪仁默。副司直趙興鎭朴天行丁範祖李度默。栗浦權管單車道郁。朴東俊爲赤梁僉使。
정조 9년
以戶曹參議金履容牌不進罷職傳旨。傳于閔台爀曰。只推。更爲牌招。
정조 9년
閔台爀啓曰。卽者。金漢耆稱以負罪臣。陳疏到院。而家僮替呈。曾有禁令。且値齋日。所當退却。而旣云懲討。關係莫重。何以爲之。敢稟。傳曰原疏入之。
정조 9년
傳于閔台爀曰。坐直承旨入侍。
정조 9년
李祖承。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
閔台爀。以弘文館言啓曰。本館下番闕直。事甚未安。新除授修撰尹序東。卽爲牌招入直。應敎趙弘鎭。一體牌招察任。何如。傳曰。允。
정조 9년
尹蓍東。以吏曹言啓曰。今此翼陵端午祭獻官李集斗。時無職名。令該曹口傳付軍職。何如。傳曰。允。
정조 9년
李祖承。以吏曹言啓曰。今此仁明園忌辰祭獻官預差。前承旨洪仁浩塡差。而時無職名。令該曹口傳付軍職。何如。傳曰。允。
정조 9년
兵曹口傳政事。副司直。李集斗。
정조 9년
飭諭武臣綸音。綸音若曰。南衙北寺。防分截嚴。一或踰越。國有常憲。此非但往牒可按。亦我邦禁則然耳。噫。宦寺之禍人家國。亦云慘矣。弘顯弄機而漢室不復。輔國專權而唐祚遂移。亂階覆轍。踵武相尋。非誨之歎。可勝道哉。猗歟列祖。痛抑此輩。守門傳令之外。不使之參與朝廷。逮我先朝。尤嚴於宦寺。此槪我朝家法也。予於卽祚以後。耿耿一念。惟在仰述。而特以處在宮省。昵陪左右。彼一種群不逞之徒。百歧締結。欲窺覘大內則昏夜往來。欲圖占淸宦則貨賄公行。如鬼如蜮。終成禍胎。禧魯效忠輩之逆節。卽是至凶極慘。不忍言不忍提之事。而每一思惟。自不覺髮豎而膽靑。直欲臠磔而不可得。從玆以往。一番逆獄。輒出一番宦獄。師申做逆。而興祿爲其前芧。範文挾匕。而國來爲其內應。能澤圖簒。而秀采爲其紹介。以至仁邦京來之謀起兵。而豐燁事又出矣。如景耼壽賢應澤德秀德泰景勛等諸宦。不必枚擧指諭。予於前後逆獄。輒思從寬。而事係閹豎。未嘗或貸。此箇事理。外廷尙或銘念而無犯矣。況若靺韋之臣。宜倍貂璫之戒。如別軍職宣傳官。出入臥內。尙矣不容喩。外此武臣。無論內外職。其任。非握兵。卽侍衛也。防限之嚴。視文臣。尤宜逈別。近聞武臣。間或有不識法意者。雖以習射一事言之。中日之場。舊宮之基。紊亂莫甚。雖未至於同伴作隊。而決拾之容。笑語之聲。幾乎相雜云。闕內如此。南北射亭。可以反隅。羸豕之漸。決不可任其滋長。然未捉十分眞贓。姑不强覓寘辟。而俄因本兵長登筵。已令聚會。各廳武士。將此綸音。詳細曉諭。卽令揭兵曹摠府五營門別軍職宣傳官武兼部將守門將禁軍等廳。仍以印本。頒給時仕人等。大抵年前。以交通宦寺者。論以逆律。飭令不啻申嚴。而更從三令之意。玆宣十行之敎。俾各知所警畏。期於不犯。
정조 9년
戶曹參議金履容疏曰。伏以。臣不過一常調末蔭也。身被惡逆名而終不敢陳章自暴者。誠以蔭官處義。異於侍從。而唐突陳章。恐添一罪故耳。飭敎之下。自速置對。草草自明之供。嚴畏分義。亦不敢盡情鳴寃。恭俟鈇鉞之誅矣。不意聖度包容。不惟勘臣之罪。至以欲伸廉偶。亦或無怪爲敎。臣生出圓扉。自不覺血淚之被面。惟有瞻天感祝而已。在臣分義。固當不顧身名。竭蹶祗肅。而第伏念惡逆之目。明有常刑。大臣之言。自是公議。身居功罪之間。未分人鬼之域。則依舊是國家之一罪人。尙何敢以職名自居。冒沒出肅耶。飭敎連下。天牌儼臨。而未由承膺。臣罪至此。尤合萬殞。且臣卽伏見判府事臣金熤箚本。則論臣之罪。不但在於晩時發告。至以觸怒於酌量施賞爲言。且以名登囚供。被其侮辱。聲罪嚴正。臣於是。尤不知死所矣。臣雖卑微。亦具秉彛。寧有討國賊而處己功之理哉。臣之供辭。不過自暴其寃狀。以明其不然而已。顧何敢與大官。抗辭侮辱耶。不料體國大臣。明知其獄情之顚末。而求罪於無罪之地。若是其斷斷也。隨牌待勘。轉益惶蹙。玆不得不冒萬死呼籲於天地父母之下。伏乞聖明。俯賜諒察。治臣不卽發告之罪。以爲人臣不忠者之戒焉。臣無任涕泣祈懇之至。答曰。省疏具悉。爾其勿辭察職。
정조 9년
乙巳五月初四日辰時。上御重熙堂。軍士房承旨入侍時。右副承旨趙興鎭。假注書金孝建。記事官金鳳顯李崑秀。以次進伏訖。上命書傳敎曰。有下敎事。兵曹判書入侍。又命書傳敎曰。右承旨許遞。前望單子入之。待下批牌招察任。上曰。兵判入來。使之入侍。賤臣承命出。與兵曹判書趙時俊偕入進伏。上曰。近日法禁解弛。雖以內試射。中日試射時事觀之。武臣輩與中官。或有耦射之弊云。外間之不爲相交。未必。且不防杜其漸。將有交通之患。兵判各別嚴禁。可也。命退。承史以次退出。
정조 9년
乙巳五月初四日巳時。上御重熙堂。左副承旨與校正閣臣入侍時。左副承旨李祖承。假注書金孝建。記事官金鳳顯尹行任。閣臣徐浩修。以次進伏訖。上曰。書役今至何境。浩修曰。姑未釐正。書役猝難完畢矣。上曰。詳細校正。好耳。仍命退。諸臣以次退出。
정조 9년
乙巳五月初四日申時。上御重熙堂。坐直承旨入侍時。右承旨李祖承。假注書李敬五。記事官金鳳顯尹行任。以次進伏訖。上命書傳敎曰。政官牌招開政。又命書榻敎曰。戶曹參議金履容牌招。又下敎曰。政官牌去來催促。仍命書榻敎曰。進御加味養胃湯。前方中人蔘加二分煎入。命退。承史以次退出。
정조 9년
乙巳五月初四日二更四點。上御重熙堂。承旨入侍時。左副承旨李祖承。假注書李敬五。記事官金鳳顯尹行任。以次進伏訖。上曰。明日次對來會與否。知入。賤臣承命出問。還奏曰。無時急稟定事云矣。上曰。賓對明日來會事。分付。仍命書傳敎曰。未肅拜呈告兩司。待開門牌招。未署經守令。使之署經。又命書傳敎曰。農務方殷。不可一刻曠官。今日政。新除授守令。皆令明日辭朝。又命書榻敎曰。差祭承旨許遞。前望單子入之。上曰。聞金漢耆上疏到院云。入之。命書疏批曰。省疏具悉。卿之此擧。雖出於萬萬崩迫。而卿豈忍言之。予豈忍聞之。鞫庭之初不窮覈。亦因不忍言不忍聞也。昨秋以後。飮泣抑塞。每欲溘然而不可得。尤豈忍仰慽我慈殿之心乎。卿須諒此。仍命退。承史以次退出。
정조 9년
行都承旨尹蓍東坐直。行左承旨李文源未肅拜。右承旨徐鼎修內閣直。左副承旨林錫喆未肅拜。右副承旨金蓍耉未肅拜。同副承旨閔台爀坐直。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
閔台爀啓曰。明日。仁明園忌辰祭齋戒。初七日至初十日。國忌齋戒正日。視事頉稟。傳曰。知道。
정조 9년
以執義韓光近。正言李書九牌不進罷職傳旨。傳于徐鼎修曰。只推。
정조 9년
以玉堂聯名上疏。傳于徐鼎修曰。俄下傳敎。已有禁令。堂箚雖曰體重。政院之不捧。固是得體。身爲三司之臣。睯不畏法。反有此抗章徑出之擧。事之駭然。莫甚於此。此上疏還給。當該玉堂。一竝罷職。
정조 9년
閔台爀啓曰。校理李鼎運。副校理申耆。副修撰兪漢敬。纔已罷職。校理李東稷。副校理尹㬦。副修撰孟至大在外。修撰徐美修疏批未下玉堂上下番俱空。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。
정조 9년
徐鼎修啓曰。副修撰孟至大。時在洪忠道溫陽地。經筵入番事緊。斯速乘馹上來事。下諭。何如。傳曰。允。
정조 9년
有政。吏批。判書李命植。參判沈豐之。參議黃昇源進。行都承旨尹蓍東進。以韓光近爲校理。李泰永爲副校理。洪樂恒爲修撰。權裕爲副修撰。李潞秀爲刑曹正郞。
정조 9년
兵批。判書趙時俊病。參判申益彬病。參議柳誼入直進。參知金翊休病。同副承旨閔台爀進。副司直鄭宇淳。
정조 9년
傳于徐鼎修曰。承旨前望單子入之。
정조 9년
承旨前望單子入之。李文源林錫喆金蓍耉落點。
정조 9년
徐鼎修。以兵曹言啓曰。本曹堂上軍官禁軍遞兒窠。今方有闕矣。依節目禁軍別將與各番將。眼同試取。以其居首者塡差之意。敢啓。傳曰。知道。
정조 9년
徐鼎修。以備邊司言啓曰。今日次對。懸病堂上。至於十員之多。揆以事體。誠爲未安。竝卽牌招。以爲進參之地。何如。傳曰。允。
정조 9년
徐鼎修。以義禁府言啓曰。右漕倉都差使員晉州牧使洪秉殷。後漕倉都差使員密陽前府使金履鐸。護送差使員地方官泰安縣監李壽弘等。令該府拿問處之事。傳旨啓下矣。洪秉殷李壽弘等。時在任所。金履鐸。以星州牧使。亦在任所云依例發遣府書吏羅將。竝拿來。何如。傳曰。待待命拿囚。
정조 9년
徐鼎修。以刑曹言啓曰。因金百麟照律定配草記。以畿邑定配所先發配後。草記事。命下矣。依傳敎金百麟。京畿豐德府定配所。卽爲押送。而令配所官過齋後。依律決杖事。發關分付于道臣之意。敢啓。傳曰。知道。
정조 9년
校理李鼎運。副校理申耆。副修撰兪漢敬疏曰。伏以。臣等俱以無似。猥參邇列。雖未能隨事盡言。而凡於朝廷大事。有懷必陳。亦其職耳。伏覩金漢耆疏批下者。實不勝驚隕。齊會館中。聯陳短箚。冀頒原疏。繼請處分。而箚本之到院已久。承宣之筵對未退。不卽入徹。未免淹滯。及其罷對之後。謂以漢耆之原疏。已命付丙。臣等箚本。使之還爲持去。蓋拜箚親呈之後。喉司無退却之規。本館無索還之例。故臣等以微稟進退之意。屢次往復而終不聽從。日已向夕。節拍無期。措辭一稟。有何所難。而獨不念三百年館規之到此壞了耶。臣等處義。極涉郞當。不得已相率陳章。徑出禁扃。伏乞聖明。亟削臣等之職。以靖私義。以存館規焉。臣等無任屛營祈懇之至。答曰。俄下傳敎。已有禁令。堂箚雖曰體重。政院之不捧。固是得體。身爲三司之臣。睯不畏法。反有此抗章徑出之擧。事之駭然。莫甚於此。此上疏還給。當該玉堂。一竝罷職。
정조 9년
左副承旨李祖承。右副承旨林濟遠疏曰。伏以。俄者諸玉堂。箚請亟下金漢耆之疏。而凡干章箚。諸僚輪看後。始爲入啓。自是流來院規。故臣祖承。姑爲捧留。以待入侍諸承宣之筵退。巨濟遠之退出也。原疏目見其付火。聖敎親承於禁條。今此堂箚之所請。不但爲無皮之毛。且係令後。故雖知箚體之不輕。而不敢遽然捧納。以此意縷縷往復於諸玉堂。而旣拜之箚。謂不可推還。有此疏斥之擧。此莫非臣等無似。待罪惟允之致。臣等何敢冒據於職次乎。玆敢聯進短章。忙出禁扃。伏乞聖慈。亟降威罰。勘臣等擅離之罪。不勝幸甚。臣無任屛營祈懇之至。答曰。省疏具悉。爾等得體。勿辭卽爲仕進。
정조 9년
戶曹判書趙㻐疏曰。伏以。臣庸騃疏闇。百不猶人。當其少壯。猶不敢陳力就列。及夫癃襄。尤何以程功效能而迫於恩命。怵於義分。不得不黽勉驅策。尙此蹲冒。尸素之譏。靦面可愧。僨敗之患。翹足而待。乃者景慕宮動駕之時。省記之矇不修納。而臣之罪益著矣。噫。公廨齋宿。亦有擧案。況於宮享至敬之至。陪蹕淸齋。而臣茫然昏忘。昧然經夜。其爲壞法例而欠敬謹。莫大於此。雖荷聖度天大。郵罰不加。而惠文之彈。理難倖逭。蹙伏恭俟。已過多日。一向泯默。亦涉不安。玆敢露章自列。仰請譴何。乞命有司。亟賜重勘焉。抑臣之儱侗昏憒。不可從宦之狀。惟此一事。可反三隅。今若久據匪據。淟涊盤礴。則必將早晩顚沛。陷於重辟而後已。是豈仰體殿下全保之德意。而臣之感激奔走。適足爲貽累聖簡而止耳。狗馬賤疾。已纏膏肓。眩發神瞀。肢節痿痺。登降蹣跚。若將顚仆。此固聖明之所俯燭。而近日以來。疝癖之祟。又從而迭作。殘喘如縷。往往垂絶。雖欲勉强供劇。其勢未由。召牌之下。未免違傲。臣罪至此。尤無所逃。唯望聖慈。曲加哀憐亟許斥退。歸依先壟。俾終餘生。則大聖人體下之德。臣當隕結以報矣。臣無任屛營祈懇之至。答曰。省疏具悉。騎省之事。替引無義。卿其勿辭行公。
정조 9년
判尹鄭昌聖疏曰。伏以。臣於數昨。伏奉金吾除旨。又有先坐後謝之命。他不暇顧章皇出肅。而區區愚憤。有難泯默者。嗚呼。考之史牒。何代無逆。而逆如夏材。前千古而所未聞。後千古而所必無。欲論其罪惡。自不覺骨顫。不忍復提。以汚筆舌。而誠天地之大變。臣民之劇讎。其身之千刀萬刃。曷足以雪神人之恨。苟有秉彛者在。其血黨近屬。猶思不同國之義。況於其子姪骨肉之親。視若尋常。共戴一天乎。當初不問其同黨。只施以常法。已爲失刑之大者。追用适雲之例。亦云晩矣。又從以律意之參差。未免上下之相持。使此醜孼凶種。經歲閱月。假其視息。凡我血氣之類。孰不痛懣。懲討由玆而玩愒。亂逆由玆而益肆。至於公私之辨。卽其註脚而倡言於自中。誣悖之說。倍於凶叔而誦傳於帳殿。世道人紀。斁敗至此。而殿下尙可以務好生之仁。守比類之律。不思所以大加懲創之政耶。夫律者。雖犯惡逆之科。猶有參究之情。聖人待之以人道。原其情而定其罪也。若其罪在於常情之所不可測。則法亦出於凡律之所不能載。虞夏之文。曷嘗有孥戮之典。而成湯創之。又豈有殄滅之制。而盤庚行之。聖君賢辟。意豈嗜殺。而蓋以世級浸降。人心陷溺。道齊之政。不可不嚴也。國朝開創之初。亦未聞有叔姪同氣竝戮之法。而始創於逆适者。爲其凶逆之加於諸賊也。當時不以爲濫。後世無敢容議。豈非無前之逆。當施無前之律而然耶。稱兵犯闕之賊。自古有之。而尙用加等之刑。夏賊之窮凶極慘。又是逆适之所無。比适加等。未見其過。復何較絜其出繼之近遠也。殿下或以後弊爲慮。而宇宙之間。寧復有夏賊。設或不幸而後世更有此賊。則亦從今日之斷例。未爲不可。何暇憂未然之弊。易不逞之種乎。向來鞫獄。臣雖未得其詳。槪伏聞聖意專主寬恕。一味庇覆。瑮則只訊其謀亂情節。而不究其凶言酬酢。恭則欲吐其同一心腸。而預捧其誣人侤音。惟恐姓名之或綻。窩贓之或露。此雖出於我聖上安反側保世臣之苦心至意。而臣之所大憂懼者。傳鉢護法之醜類。未盡芟夷。龍蛇之習難化。蜂蠆之毒滋長。隨處發現。詿誤轉深。則所以安之者。或有以危之。所以保之者。或有以害之。譬如稂莠不去。而欲嘉禾之竝秀。荊棘不剪。而欲芝蘭之共茂。其可得乎。粤我先大王。每以戊申獄之不能窮覈。致有弘彦輩之祖述凶言。追悔之敎。頻發於筵席。及至乙亥。始破巢窩。伊後二十年間。朝野寧帖。人心底定。以此推之。殿下今日之德意。安知不爲後日之悔端也。況此恒英遺孼之當誅。質之古今。萬萬無疑。而尙靳一兪。臣尤莫曉。若使賊夏之種子。久逭王章。任其留活。天下寧有是理。名曰執法。失其官守而晏然蹲冒。臣實恥之。第今擧國同仇。臺論方張而天聽愈邈。孚格無期則以臣拙辭淺誠。尤何望其感回也。惟有早解見任。自伸迷滯之執而已。伏乞聖明。俯察微諒之不可强。亟遞臣金吾兼御。仍治臣罪。以誡不職者焉臣無任屛營激切之至。答曰。省疏具悉。見俄下傳敎乎。卿其勿辭行公。
정조 9년
乙巳五月初五日巳時。上御重熙堂。左承旨入侍時。左承旨徐鼎修。假注書李敬五。記事官金鳳顯尹行任。以次進伏訖。上曰。左副承旨與待敎入侍。李祖承李崑秀承命進伏。上曰。昨日之雨果好。而無不足之慮否。鼎修曰。可謂及時甘霈。亦甚適中矣。上曰。時原任大臣。來待闕內事。傳諭。可也。賤臣承命出。以諸大臣來會於司饔院之意仰達。上曰。大臣入侍。出榻敎仍命退。承史以次退出。
정조 9년
乙巳五月初五日午時。上御誠正閣。時原任大臣入侍時。領敦寧鄭存謙。判府事徐命善李徽之。左議政洪樂性。判府事李福源。右承旨林濟遠。假注書李敬五。記事官李崑秀。尹行任。以次進伏訖。上曰。都承旨入侍。出榻敎行都承旨尹蓍東承命進伏。存謙等進前曰。日間。聖體。若何。上曰。一樣矣。存謙等曰。金漢耆之疏。臣等今始聞知。不勝驚駭。原疏下示。然後始可以明知本事矣。上曰。不過出於自明之計。不然則何爲此擧乎。丙申春獄。亦不敢復提。況此事乎。僉曰。本疏不可不一見。伏望頒示焉。上曰。全篇命意。都是立功自效之計。以北賊道統。屬之夏賊。又以爲麟謙諸賊。不滿代聽之擧。先王聖德。慈殿功烈。由是而闇昧不章。慈敎一統不可不頒示云矣。昨下批答。欲解中外之惑而已。此豈可復提之事乎。其疏。予亦不爲詳見。卽屛之矣。始欲封而還給。亦欲付諸火矣。僉曰。如欲火其疏。則願於臣等所見處。火之。存謙曰。極爲無嚴。一番鞫問。斷不可已也。福源曰。無嚴猶屬歇後語矣。上曰。其心所在。尤不可測。蓋出於藉重之計矣。僉曰。藉重之計。尤極凶㦧。此乃渠之斷案。快正王法。烏可已乎。上曰。此等不忍提之事。卿等以體國大臣。何如是縷縷乎。命善曰。不忍提其事者。乃所以爲漢耆之結案。快正王法。何難之有乎。上曰。此莫非朝廷之過也。一夏賊二夏賊之說。看作恒茶飯。雖以臺啓言之。一事各啓。旣失臺體。聞亦支離。漢耆之疏。亦不過近日章疏之一套矣。命善曰。此莫非臣等不能沬血請討。祛其窩窟之罪矣。上曰。此疏則與窩窟有異。以明義錄義理之不伸。藉慈敎爲言矣。先朝方萬規之疏。亦爲正法乎。僉曰。萬規則正法。尹鳳朝亦以此受罪。先朝於此等事。處分極爲嚴截矣。上曰。渠欲告變。而可告之變。不易得。故爲此疏矣。此後則必有告變之擧矣。樂性曰。今若嚴處則後當懲戢矣。上曰。以龜柱麟漢之地處。予未嘗屈法。今於漢耆。有何顧惜。而槪其疏意。奔蒼說去。眞所謂窮斯濫矣者也。而大體則渠欲脫禍而驅人於網打之科矣。近日臺啓。皆以斗恒英材事及待年事爭執。而章疏中。或有以李魯春事。謂之有浮於夏材者。亦豈成說乎。此事予不欲復聞。此後諸臣。思所以少慰予心也。仍下其疏。命投之火。仍命蓍東書傳敎曰。昨日一疏。語不暇擇。疑遍一世。指意所存。誠莫曉也。名以請討之章。雖賜數行之批。而尙稽處分。屬之令前。丙申春獄。尙以不忍言。凡於章奏。更不敢語到。況於夏賊事。爲今日臣子者。其敢發諸口而筆之書。自陷同歸之科乎。此後臺啓。律名外復以此等事。登諸章奏者。當以極律論。竝須知悉。上曰。提調持湯劑入侍。藥房提調李在簡。奉湯劑。承命進伏。上進御訖。在簡曰。明日亦當煎入乎。上命書榻敎曰。進御加味養胃湯。自明日停止。在簡曰。臣則未參次對。適値大臣入侍。故敢此仰達矣。原疏雖未得見。伏見疏批。不勝驚憤今始入來。旣未聞上下酬酢。又未知何以處分。願見其究竟矣。上曰。已下傳敎矣。提調與副提調。先爲退去。可也。在簡等退出。上曰。其疏中旣有此賊之說。所謂北賊。尙有餘存者乎。命善曰。賊則未有之。而其餘黨。安保其必無耶。樂性曰。設有餘黨。亦何知伏在何方乎。命善曰。俄已仰達。而事係夏賊者。曠月持久。實爲悶切。速賜允從。臣等之望也。上曰。卿等。每以減一等爲言。出繼者若不加等。則豈至爲奴乎。斗恒。入而爲親姪。出而爲五寸姪乎。存謙曰然矣。徽之曰。斗恒。卽楚材之養子。而楚材以陽澤之子。出繼於其兄星澤。斗恒於夏賊。爲生家叔姪矣。命善曰。用适雲之例。則其姪當斬。以出係減等。故請絞矣。福源曰。天網雖曰恢恢。夏賊之姪。豈容假息於覆載之間乎。不可不允從矣。上曰。泰安雖已出代。而水使旣當護送之責。則李壽弘之遞罷。可謂寃矣。水營之以安興爲行營。在何時乎。命善曰。金領府事爲領相時。所變通矣。上曰。僉使護送之任。責之水使。頻頻遞罷。亦豈成說乎。安興之移營。亦有弊端矣。命善曰。誠然矣。上曰。承旨居在湖中。知其形便乎。濟遠曰。本營。僻在一隅。安興則政當水路之衝。以關防論之。行營之移設。儘有所見矣。上命諸大臣先退。謂濟遠曰。湖中今年農形。果何如耶。濟遠曰。臣之上來時。望雨頗切。其後連得甘霈。似必無憂矣。仍命退。承史以次退出。
정조 9년
乙巳五月初五日申時。上御重熙堂。承旨入侍時。左承旨徐鼎修假注書李敬五。記事官金鳳顯。尹行任。以次進伏訖。上曰。注書與宣傳官一員。馳往京兆秋曹工曹中部。卯酉仕。摘奸以來。賤臣承命出。與宣傳官李身敬。偕往摘奸後。以無頉之意還達。上命書傳敎曰。諸承旨批下。卽爲牌招入直。又命書榻敎曰。都承旨牌招。又命書榻敎曰。同副承旨牌招。又命書鄭昌聖趙㻐林濟遠李祖承疏批。仍命退。承史以次退出。
정조 9년
行都承旨沈豐之坐。左承旨李祖承坐直。右承旨林濟遠坐。左副承旨李喆模在外。右副承旨成德朝坐。同副承旨李祖源坐直。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
傳于沈豐之曰。左承旨入侍。
정조 9년
以前禮曹佐郞高宅謙入來肅拜單子。傳于李祖承曰。奉命絶域。復命甚速。誠勤可嘉。本職之無故作散。亦甚可矜。本曹郞廳待窠。卽爲擬入。
정조 9년
承旨前望單子入之。沈豐之李祖承林濟遠李喆模成德朝李祖源落點。
정조 9년
兵曹口傳政事。副司直徐鼎修。
정조 9년
傳于成德朝曰。新除授承旨。牌招察任。
정조 9년
沈豐之啓曰。新除授左副承旨李喆模。時在安州牧任所。斯速乘馹上來事。下諭。何如。傳曰。允。
정조 9년
以左副承旨林錫喆牌不進罷職傳旨。傳于沈豐之曰。許遞。
정조 9년
承旨府望單子入之。鄭彦郁落點。
정조 9년
傳于李祖承曰。右承旨入侍。
정조 9년
以校理韓光近。副校理李泰永。副修撰權裕牌不進罷職傳旨。傳于李祖承曰。只推。
정조 9년
李祖承啓曰。玉堂上下番俱空。事甚未安。校理韓光近。副校理李泰永。副修撰權裕。旣有只推之命。竝卽牌招。以爲推移入直之地。何如。傳曰。允。
정조 9년
李祖源啓曰。校理韓光近。副校理李泰永。副修撰權裕牌不進罷職傳旨。今方捧入。而校理李東稷。副校理尹㬦。修撰洪樂恒。副修撰孟至大俱在外。修撰徐美修疏批未下。玉堂上下番俱空。已至經宿。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。允。
정조 9년
有政。吏批判書李命植進。參判未差。參議黃昇源差祭。行都承旨沈豐之進。以朴祐源爲吏曹參判。李思祚爲執義。李泰永爲副應敎。尹承烈爲禮曹參判。徐有器爲工曹佐郞。金履裕爲平市主簿。申思運爲安州牧使。李勉兢爲兼文學。
정조 9년
兵批。判書趙時俊。參判申益彬病。參議柳誼入直進。參知金翊休病。同副承旨李祖源進。副司直。林錫喆。
정조 9년
李祖源啓曰。新除授修撰洪樂恒。帶軍銜。任自下鄕。依定式禁推傳旨捧入之意。敢啓。傳曰。知道。
정조 9년
李祖承啓曰。前禁衛大將徐有大敍用。仍任前任事。命下矣。令該曹口傳付軍職。仍卽牌招。傳授命召。何如。傳曰。允。
정조 9년
兵曹口傳政事。副司直徐有大。
정조 9년
李祖源。以侍講院言啓曰。本院新除授文學成種仁。除拜累日。尙不出肅。事甚未安。卽爲牌招察任。何如。傳曰。允。
정조 9년
以文學成種仁牌不進罷職傳旨。傳于李祖源曰。只推。
정조 9년
李祖承。以刑曹言啓曰。卽接訓鍊都監移文。則本局砲手李奉天。以松禾陞戶。上京從軍。而稱以母喪。僞作訃書。受由奔喪。情跡綻露。照法嚴繩云。故査問其委折。則假稱母喪。受由下鄕之狀。渠旣遲晩。罪關倫紀。自有常律。李奉天。依法典決杖一百。慶尙道泗川縣。流三千里定配所押送之意。敢啓。傳曰。知道。
정조 9년
乙巳五月初六日巳時。上御誠正閣。左承旨入侍時。行左承旨李文源。假注書李敬五。記注官金健修。記事官尹行任。以次進伏訖。上命書傳敎曰。不過飭勵。爲日已久。前禁衛大將徐有大敍用。仍任前任。馬逸與故犯差間。對辭顚錯。亦由無妄。前摠戎使李昌運職牒還給。文源曰。臣昨今年來奉審或差祭。屢詣元陵。細聞本陵事情。守護軍七十名內。近地居生者。僅爲二十餘名。其外五十餘名。散在各邑。遠則爲百餘里。近則爲七八十里。陵所掃雪除草。輒後於局內諸陵寢。以昨冬言之。大雪頻下。遠地守護軍。未能及時待令。近處守護軍。不過二十名。故陵寢內積雪。亦不能當日掃除。其餘修掃等處。多費日子。不得盡意云。其在事體。萬萬苟艱。臣意則陵軍有生業。然後可以奠居近處。隨事使喚於陵所矣。聞各軍門。各衙門及忠勳府屯田屯畓。或在陵外。或在附近地云。陵軍原劃給免稅之在西原者。參量分數。相換於某衙門。屯田名爲位田。平均分給。使之資生。則必無厭避之患。守護等節。庶無疎虞之慮。陵軍則不願移接者。以楊州健實軍丁中最近居生者。從願換定。則似無如前之弊。故敢此仰達矣。上曰。如早聞之。豈至今因循。以卿所奏出擧條。卽令禮曹與本道及土地所管。營門衙門。往復停當。亦令禮判畿伯。明日入侍稟處。可也。上曰。同副承旨入侍。同副承旨閔台爀。承命進伏。文源退出。上曰。承旨家在何處。台爀曰。居在驪州矣。上曰。其處年事。比昨年。何如。台爀曰。昨年則僅爲免歉。今年麥事大登。秧苗方張。雨晹連爲適中。農民皆言豐徵矣。上命書傳敎曰。受由及在外承旨許遞與未差之代。前望單子入之。待下批牌招。推移入直。仍命退。承史以次退出。
정조 9년
乙巳五月初六日午時。上御重熙堂。右承旨入侍時。右承旨徐鼎修。假注書李敬五。記注官金健修。記事官尹行任。以次進伏訖。上曰。都承旨聞欲歸覲許遞。前望單子入之。又命書傳敎曰。右承旨同副承旨許遞。前望單子入之。又命書傳敎曰。在外承旨許遞。前望單子入之。上曰。承旨落點。以沈豐之李祖承林濟遠成德朝李祖源李喆模頒布事。分付。賤臣承命出傳。還入進伏。上曰。新除授承旨中罷散人竝敍用。出榻敎仍命退。承史以次退出。
정조 9년
行都承旨沈豐之坐。行左承旨鄭宇淳未肅拜。右承旨李祖承坐直。左副承旨林濟遠坐。右副承旨李惠祚未肅拜。同副承旨李祖源坐直。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
傳于林濟遠曰。軍士房承旨與惠堂入侍。
정조 9년
李祖源啓曰。新除授副應敎李泰永。方在罷散中。何以爲之。敢稟。傳曰。敍用。
정조 9년
以副應敎李泰永牌不進罷職傳旨。傳于林濟遠曰。只推。
정조 9년
李祖源啓曰。玉堂上下番俱空。已至多日。事甚未安。副應敎李泰永。旣有只推之命。卽爲牌招入直。何如。傳曰。允。
정조 9년
沈豐之啓曰。副應敎李泰永牌不進罷職傳旨。今方捧入。而校理李東稷。副校理尹㬦。副修撰孟至大在外。修撰徐美修疏批未下。洪樂恒禁推。玉堂上下番俱空。已至多日。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。允。
정조 9년
沈豐之啓曰。吏曹判書李命植。參判朴祐源牌不進。推考傳旨。今方捧入。而開政命下之後。如是違牌。不卽擧行。事甚未安。參議黃昇源差祭。判書參判。更卽牌招。何如。傳曰。允。
정조 9년
沈豐之啓曰。吏曹判書李命植。參判朴祐源。再牌不進。推考傳旨。今方捧入。而開政命下之後。連事違召。不卽擧行。誠極未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 9년
傳于沈豐之曰。在外承旨許遞前望單子入之。
정조 9년
傳于沈豐之曰。禮房承旨入侍。
정조 9년
承旨前望單子入之。尹尙東落點。
정조 9년
沈豐之啓曰。新除授同副承旨尹尙東。方在罷散中。何以爲之。敢稟。傳曰。前望單子更爲入之。
정조 9년
承旨前望單子入之。鄭宇淳李惠祚落點。
정조 9년
傳于沈豐之曰。新除授承旨。牌招察任。
정조 9년
李祖承啓曰。掌令宋益中李秀夏。持平申馥。獻納李延伋。引避退待。已至經宿。尙未處置。事甚未安。除在外未署經外。大司憲金頤柱。正言李書九。竝卽牌招。以爲處置之地。何如。傳曰。允。
정조 9년
李祖承啓曰。掌令宋益中。李秀夏持平申馥。獻納李延伋。引避退待。已至多日。尙未處置。事甚未安。除在外未署經。牌招啓辭未下外。正言朴宗正。自鄕上來云。卽爲牌招。以爲處置之地。何如。傳曰。允。
정조 9년
以正言朴宗正李書九牌不進罷職傳旨。傳于林濟遠曰。只推。
정조 9년
李祖承。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 9년
李祖承。以侍講院言啓曰。本院新除授文學成種仁。旣有只推之命。更爲牌招察任。何如。傳曰。允。
정조 9년
乙巳五月初七日卯時。上御誠正閣。禮房入侍時。右副承旨李祖源。假注書尹羽烈。記注官金健修。記事官金鳳顯。以次進伏訖。上命書傳敎曰。尋常擧條。不當於筵退後添刪。況臺臣奏語。事體自別。避啓亦臺啓。則何可以筵臣所不聞。記注所不載之語。容易添入。擧條則昨果混同啓下。而今始取見謄本。避嫌措語。與奏辭太殊。後弊所關。不可無警。當該臺臣竝遞差。又命書榻敎曰。新除授承旨。牌招察任。上曰。左副承旨入侍。左副承旨成德朝承命進伏。上曰。禮判畿伯入侍。賤臣承命出。與禮曹判書金履素。京畿監司金思穆偕入進伏。上曰。昨日稟處事。何以爲之乎。事關先朝陵寢。旣聞之後。雖一日。豈可遲緩耶。必使今日內稟處者此也。履素曰。日昨左承旨李文源所奏。元陵守護軍事擧條下者。有稟處之命。而事勢不無相礙之端。敢此仰達矣。各軍門衙門屯由之在本州者。取考該曹收租案。則其數本自零星。多不過十餘結之內。少不出三四結之外。而至於均廳所關屯田最多。數至百餘結。第未詳其遠近之如何矣。上曰。守護軍換定事。畿伯詳陳所見。可也。思穆曰。軍丁換定。雖云難得。閑丁可換之數。則足可爲之。而守護軍。乃是願屬之窠。竝與子枝而勿侵軍役。則居在他邑者。似當盡爲移徙。來居近地矣。上曰。事係重大。今日內似難遽決。退出後詳探。與道伯往復停當草記。可也。仍命祖源先退。發牌戶郞禮郞。考取禮曹謄錄中。各陵位田結數。相議詳細書入。可也。祖源退出。上謂思穆曰。畿內雨澤。何如云耶。思穆曰。甘霈甚適中矣。上曰。雨澤旣如是則。農形想必過半。而牟麥亦云豐稔耶。思穆曰。秋牟勝於夏牟。而雨暘適中。故農民輩早爲用力。而秋牟則雖未登場。間多有刈食者。洞畓之有水根處。移秧者頗多云矣。上曰。交河奉朝賀山所。白虎邊鄭哥金哥之所葬處。使該郡守問于本家。移葬其可移之葬而報來後。卽爲狀聞。可也。仍命禮判畿伯先退。上曰。承旨筋力。何如。德朝曰。臣年今衰老。筋力精神。實爲難强。銀臺之職。無望堪承矣。上命退。諸臣以次退出。
정조 9년
乙巳五月初七日辰時。上御重熙堂。軍士房承旨與惠堂入侍時。宣惠廳堂上徐有隣。左承旨李祖承。假注書李敬五。記注官金健修。記事官尹行任。以次進伏訖。上曰。追後入來惠堂入侍。賤臣承命出。與趙時俊偕入進伏。上曰。昨日左承旨李文源擧條中。元陵位田及守護軍換定事。何以則爲好也。時俊曰。陵寢守護。事面至重。聞其事勢。合有通變。取近換定。恐不可已矣。上曰。卿等退去後。詳問位田與軍丁之相去遠近。與禮判相議停當草記。可也。有隣曰。如楊州之地方甚大。若詳問以奏則今日內。勢難草記。且以軍丁事言之。勢將從自願把定。恐難猝定矣。上曰。然則後日登對時稟處可也。仍命書榻敎曰。左副承旨許遞。命書榻敎曰。進御加味養胃湯一貼煎入。仍命退。諸臣以次退出。
정조 9년
乙巳五月初七日巳時。上御誠正閣。吏房承旨入侍時。行都承旨沈豐之。假注書尹羽烈。記注官金健修。記事官金鳳顯。以次進伏訖。上曰。沈頤之事。誠爲慨然矣。朝家之曾所倚毗。何如。而昨冬事旣漫漶不明。以至於李魯春尹得孚事而極爲糢糊。雖聲討。亦不知自歸於罪科。非但爲渠之地可惜。亦爲世道之所關也。至及金鍾秀宋載經事。渠不能離却。而與此輩。同歸一套。予雖不可足數。渠以年近六十。不料時事之如許。自取滄浪之禍。豈不寒心哉。豐之曰。聖敎如此。亦不勝惶愧。而實無今日仰對之面矣。上命書榻敎曰。左副承旨入侍。賤臣承命出與林濟遠。偕入進伏訖。上又命書傳敎曰。未下直守令。皆令當日辭朝。槐山郡守未差之代。道內守令中。今日政。各別擇差。待下批亦令當日辭朝。兩司不得備員。無以署經云。在外臺諫許遞。今日政。以在京無故人差出。待下批牌招署經。又命書傳敎曰。不爲仕進承旨許遞。前望單子入之。待下批牌招察任。仍命退。承史以次退出。
정조 9년
行都承旨沈豐之坐。行左承旨具明謙坐直。右承旨李祖承坐。左副承旨林濟遠坐。右副承旨李祖源坐直。同副承旨未差。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
傳于沈豐之曰。吏房承旨入侍。
정조 9년
以十一日。輪對。取稟。傳于李祖源曰。爲之。
정조 9년
李祖源啓曰。三皇忌辰日望拜禮。前期一日以稟事。曾有先朝受敎矣。今初十日。太祖高皇帝忌辰日。親行望拜禮。何以爲之。敢稟。傳曰。謹當躬行矣。
정조 9년
承旨前望單子入之。具明謙丁範祖落點。
정조 9년
李祖源啓曰。右邊捕盜大將具明謙。移拜承旨矣。在前如此之時。有他邊大將兼察之例。今番則何以爲之。敢稟。傳曰。兼察。
정조 9년
李祖源啓曰。右邊捕盜大將。左邊捕將兼察事。命下矣。左邊捕盜大將李敬懋。卽爲牌招。聽傳敎。何如。傳曰。允。
정조 9년
兵曹口傳政事。以李柱國爲右邊捕盜大將。
정조 9년
李祖源啓曰。新除授右邊捕盜大將李柱國。卽爲牌招。傳授命召及大將牌傳令牌。何如。傳曰。允。
정조 9년
沈豐之啓曰。吏曹判書李命植。參判朴祐源牌不進推考傳旨。今方捧入。而開政命下之後。如是違牌。終不擧行。事甚未安。判書參判。更卽牌招。何如。傳曰。參判聞有實故。只判書更爲牌招。
정조 9년
沈豐之啓曰。吏曹判書李命植。參判朴祐源。三牌不進。推考傳旨。今方捧入。而開政命下之後。連事違召。不卽膺命。事體所在。誠極未安。所當更請牌招。而係是一日四牌。何以爲之。敢稟。傳曰。更爲牌招。
정조 9년
李祖源啓曰。校理沈樂洙。副校理李顯默牌不進罷職傳旨。今方捧入。而應敎尹㬦。校理李東稷。副校理李東郁。副修撰孟至大李殷模俱在外。修撰徐美修疏批未下。洪樂恒禁推。玉堂上下番俱空。已至多日。事甚未安。未差之代。今日政差出。待下批仍卽牌招入直。何如。傳曰。允。
정조 9년
李祖源。以吏曹言啓曰。玉堂東壁。今當差出。而前望中無故之人。只有二人。以二望擬入之意。敢啓。傳曰。知道。
정조 9년
有政。吏批。判書李命植進。參判朴祐源牌不進。參議黃昇源差祭。行都承旨沈豐之進。啓曰。副提學。今當差出。而擬望之人乏少。承旨竝擬。何如。傳曰。允。以吳大益爲大司諫。姜爲執義。洪周萬爲司諫。權之彦金東稷爲掌令。崔顯重爲持平。李壽咸爲獻納。沈樂洙爲校理。李東郁爲副校理。李殷模爲修撰。金在鎭爲槐山郡守。
정조 9년
再政。以尹㬦爲應敎。黃基玉爲尙衣主簿。李英秀爲永春縣監。曺允大爲中學敎授。徐美修爲西學敎授。兪漢參爲禁府都事。韓弘裕爲司僕主簿。李顯默爲副校理。李光靖爲司圃別提。趙尙鎭爲副提學。李敬一爲副應敎。
정조 9년
兵批。判書趙時俊病。參判申益彬入直進。參議柳誼病。參知金翊休病。行左承旨具明謙進。副護軍李思祚洪宗藎宋益中李秀夏。副司直尹蓍東李文源金蓍耉李喆模丁範祖閔台爀成德朝鄭彦郁李鼎揆申馥李延伋。僉知單金世徵。
정조 9년
沈豐之啓曰。守令署經事。命下矣。大司憲金頤柱。正言李書九朴宗正。一體牌招。以爲署經之地。何如。傳曰。允。
정조 9년
李祖源啓曰。守令署經。當日爲之事。命下矣。兩司多官。或牌不進。或在外未署經。憲府則只有持平崔顯重一人。不得署經。大司憲金頤柱。更卽牌招。諫院則大司諫吳大益。所當更請牌招。而無以備員署經云。何以爲之。敢稟。傳曰。許多臺臣之無端違牌。此何事體。原傳旨勿施。仍以前牌催促。更或違牌。竝捧禁推傳旨。
정조 9년
傳于李祖源曰。軍士房承旨入侍。
정조 9년
傳于李祖源曰。在外承旨許遞。前望單子入之。
정조 9년
承旨前望單子入之。李度默落點。
정조 9년
以校理沈樂洙。副校理李顯默牌不進罷職傳旨。傳于李祖源曰。只推。更爲牌招。
정조 9년
李祖源啓曰。新除授同副承旨曺遠振。時在京畿驪州地。斯速乘馹上來事。下諭。何如。傳曰。在外承旨許遞。前望單子入之。
정조 9년
李祖源啓曰。大司憲金頤柱。大司諫吳大益。司諫洪周萬。正言李書九牌不進。依下敎禁推傳旨及遞差傳旨。捧入之意。敢啓。傳曰。知道。
정조 9년
以金頤柱吳大益洪周萬李書九等囚單子。傳于李祖源曰。放。
정조 9년
以校理沈樂洙。副校理李顯默牌不進罷職傳旨。傳于李祖源曰。只推。
정조 9년
以寶劍單子。傳于李祖源曰。懸頉人許遞。前望單子入之。待下批更爲修整入啓。
정조 9년
摠管前望單子入之。副摠管沈墢李秉鼎具以謙落點。
정조 9년
傳于李祖源曰。新除授摠管。牌招察任。
정조 9년
傳于李祖源曰。在外及違牌摠管許遞。前望單子入之。待下批牌招察任。
정조 9년
摠管前望單子入之。副摠管李鼎炳李文德落點。
정조 9년
獻納李壽咸啓曰。臣才識拙短。言議巽懦。本不合於淸朝耳目之任。而昨冬待罪柏府之日。敢陳尹得孚李魯春設鞫嚴覈之請。繼以有求對懲討之辭矣。及登前席。聖敎截嚴。誨責備至。乃有削版之命。臣罪至此。惶懍震越。無地自容。況且伊時諫長疏斥。尤極深峻。至以塞責等語。聲罪甚緊。噫。懲討之義。何等嚴重。而若謂之稽忽。則其爲罪犯。尤當何如也。聖敎旣嚴。人言又峻。則臣於臺職。實無冒進之勢。而頃叨是任。適在鄕廬。卽以在外。特蒙許解。悚惶之忱。久猶未已。忽於意外。恩除荐降。召牌儼臨。顧臣向日所遭。萬萬悚恧。不可以時日之稍久。有所自恕。其何可抗顔冒出。晏然於臺次乎。請命遞斥臣職。答曰。勿辭。亦勿退待。
정조 9년
修撰徐美修疏曰。伏以。亂逆底平。賀儀載擧。神人之憤旣洩。朝野之歡惟均。仍伏念。國之所以爲國。人之所以爲人。莫急於扶植倫彛。闡明義理。苟於此。或有少忽。則其將國不得爲國。人不得爲人。噫嘻。痛矣。尙忍言哉。一自夏賊之出而倫彛斁絶。義理晦塞。山川崩坼。不足以喩其變。日月薄蝕。不足以喩其㦧。直是窮天地所未有。亘古今所未聞之劇逆大變。環東土含生之倫。莫不沬血飮泣。爭欲食肉寢皮。而适維之律。晩始得請殄戮之典。趁不快施。致使劇賊餘孼。喙息於天壤。忍見恭賊凶言。踵起於今日。若使爲殿下臣子者。早能碎首力爭。劃卽殲滅無遺。則豈有此賊之又出於同室也。此固群下不忠不誠之罪。而臣愚死罪。亦不能無憾於天地之大也。殿下每以世豈有二夏賊爲敎。推之常理。似或然矣。而夫何賊恭之提誦凶書。不啻如自其口。肆發悖說。反有浮於夏賊。則噫。其平日之綢繆。一室之和應。不特恭賊而已。惟彼英材斗恒。旣是親弟親姪。決無不聞不知之理。爲今之圖。卽速嚴鞫。鉤覈情節。不容少緩。伏願亟從臺閣之請。早施典刑。永杜禍本焉。噫嘻。義理之不明而人志陷溺。倫彛之不敍而變怪層生。瑮福衡洋之變。竝湊一時。百間舍營造。巢窟旣成。三道兵互應駥機將迫。視天劃地。定期證日。陰謀禍心。吁亦凶且慘矣。臣首尾參鞫。目見其窮凶絶悖之狀。耳聞其至妖極㦧之說。憤惋之心。倍切於人而恨不能手以磔之口以臠之也。至於福榮炯采道夏炯魯等諸逆之斷律乖當。尤有所痛惋者。噫。萬金巨貨。潛付於溧衡。千里聲勢。遙通於洋采。則當爲諸賊之元惡。而只斷知情之律。托夢肆兇。已著劇賊之眞贓。假讖誑俗。敢擬元帥之屬望。則此乃凶徒之巨魁而但用梟示之典。施律之不襯。一何至此。道夏之變姓易名。炯魯之換父賊官。已係難貰。況其妖說之酬酢。凶謀之預聞。何等逆節而未擧當施之律。徑下酌配之命。若夫樂彬不道之說。旣發妖逆之招。而拿鞫尙稽。㻋瑓同參之跡。亦出凶賊之供。而究覈未竟。治逆如此而尙何望亂賊之懲畏。禍源之永塞乎。臣於此。竊不勝憂憤痛惋而亦恐有欠於大聖人生道殺人之義矣。伏願聖明。繼自今痛祛姑息之政。益懋剛克之道。悉從三司之請。廓淸禍亂之根。使將斁之倫彛。得以復敍。幾晦之義理。得以復明焉。臣於見職。人器則萬萬不稱也。情勢則萬萬難强也。從前自劃。已蒙聖鑑之俯燭。金華入望。鐵限在前。寵眷屢勤曲諒而恧蹙尙切。恩除雖極感惶而蠢動無路。懲討大論。亦無以躬參於諸臣之後。有臣如此。將焉用哉。伏乞聖慈。俯賜鑑諒。亟命鐫斥。以靖私義。以安微分焉。臣無任激切屛營祈懇之至。答曰。省疏具悉。所陳。悉諭諸批。爾其勿辭察職。
정조 9년
乙巳五月初八日申時。上御重熙堂。軍士房承旨入侍時。右承旨李祖承。假注書李敬五。記事官金鳳顯尹行任。以次進伏訖。上曰。吏批望筒。催促捧入。司圃別提望。以承傳出六未區處人擬入事。分付。賤臣承命出傳。持望筒入。上命書傳敎曰。新除授承旨姑未入來云。許遞。又下敎曰。承旨前望單子入之。賤臣承命持入。上曰。承旨落點。以具明謙丁範祖頒布。卽爲出牌事。分付。賤臣承命出傳。以丁範祖在外之意仰達。上曰。在外承旨。代以李度默頒布。仍命退。承史以次退出。
정조 9년
行都承旨沈豐之齋宿。行左承旨具明謙齋宿。右承旨林錫喆未肅拜。左副承旨李祖承齋直。右副承旨林濟遠齋直。同副承旨黃昇源齋宿。注書朴能源病一員未差。假注書尹羽烈齋宿李敬五齋直。事變假注書李宗烈仕。
정조 9년
沈豐之啓曰。明日望拜禮時。闕字牌爐盒。當爲奉來。門路。以何處爲之乎。敢稟。傳曰。依例爲之。
정조 9년
沈豐之啓曰。右承旨李祖承。今日不爲仕進。卽爲牌招。何如。傳曰。允。
정조 9년
林濟遠啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
林濟遠啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于黃昇源曰。禮房承旨入侍。
정조 9년
傳于沈豐之曰。新除授承旨牌招察任。
정조 9년
摠管前望單子入之。副摠管鄭景瑞落點。
정조 9년
兵曹參議前望單子入之。李祖源落點。
정조 9년
沈豐之啓曰。今日齋宿承旨當爲備員。未差之代。政官牌招開政差出。待下批仍卽牌招。以爲淸齋之地。何如。傳曰。允。
정조 9년
沈豐之啓曰。吏曹判書李命植。參判朴祐源牌不進。推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 9년
沈豐之啓曰。吏曹判書李命植。參判朴祐源。再牌不進。推考傳旨。今方捧入。而開政命下之後。連事違召。尙不擧行。事甚未安。所當更請牌招。而一日三牌。有傷事體。何以爲之。敢稟。傳曰。判書更爲牌招。
정조 9년
有政。吏批。判書李命植進。參判參議未差。同副承旨黃昇源進。以林錫喆爲承旨。李敬養爲吏曹參判。金宇鎭爲吏曹參議。洪秀輔爲大司憲。曺遠振爲大司諫。李身晦爲司諫。白師謹爲正言。金履鎬爲掌樂主簿。李在協爲工曹判書。
정조 9년
兵批。判書趙時俊病。參判申益彬進。參議金翊休。參知李祖源病。行左承旨具明謙進。副護軍李敬一洪周萬。副司直金魯鎭金頤柱吳大益鄭宇淳曺遠振李度默柳誼。副司果曺允大。
정조 9년
沈豐之啓曰。明日望拜禮時。九卿當爲進參。而刑曹判書金華鎭。病不進。卽爲牌招。以爲淸齋之地。何如。傳曰。允。
정조 9년
兵曹口傳政事。副司直吳載純。
정조 9년
傳于黃昇源曰。坐直承旨入侍。
정조 9년
傳于黃昇源曰。明日出宮門路。以協陽門爲之。
정조 9년
兵曹口傳政事。司果李書九。
정조 9년
沈豐之。以弘文館言啓曰。新除授應敎尹㬦。時在全羅道潭陽地。副校理李東郁。時在京畿仁川地。副校理李殷模。時在驪州地。經筵入番事緊。請竝斯速乘馹上來事。下諭。傳曰。依啓。
정조 9년
黃昇源。以弘文館言啓曰。本館下番闕直。事甚未安。校理沈樂洙。副校理李顯默。旣有只推之命。竝更牌招。以爲推移姑降入直之地。何如。傳曰。允。
정조 9년
沈豐之。以弘文館言啓曰。本館下番闕直。事甚未安。修撰徐美修疏批已下。卽爲牌招入直。何如。傳曰。允。
정조 9년
以修撰徐美修牌不進罷職傳旨。傳于沈豐之曰。只推。
정조 9년
以校理沈樂洙。副校理李顯默牌不進罷職傳旨。傳于沈豐之曰。只推。
정조 9년
黃昇源。以弘文館言啓曰。本館下番闕直。事甚未安。校理沈樂洙。副校理李顯默。旣有只推之命。竝卽牌招。以爲推移姑降入直之地。何如。傳曰。允。
정조 9년
司饔院啓目。粘全羅監司狀啓云云。本院所納白土所載船隻。到靈光致敗。令本邑更掘上納之意。分付道臣。何如。判付啓。更掘有關民弊。今番蕩減事分付爲良如敎。
정조 9년
乙巳五月初九日辰時。上御誠正閣。同副承旨入侍時。同副承旨李祖源。假注書李敬五。記事官金鳳顯尹行任。以次進伏訖。上曰。都承旨與校正堂上入侍。出榻敎行都承旨沈豐之。校正堂上李秉模承命進伏。上曰。左承旨入侍。行左承旨具明謙承命進伏。上命書傳敎曰。左副承旨馳詣受香所。奉審以來。又命書傳敎曰。工刑換房。又命書傳敎曰。明日侍衛不可不備員。兵曹堂上中差祭人摠管中。以閣臣方在御製較正所人。竝許遞。前望單子入之。待下批牌招。命秉模校正日得錄訖。命書榻敎曰。進御加味養胃湯一貼煎入。仍命退。諸臣以次退出。
정조 9년
乙巳五月初九日申時。上御重熙堂。坐直承旨入侍時。右承旨李祖承。假注書李敬五。記事官金鳳顯尹行任。以次進伏訖。上曰。檢校直閣入侍。賤臣承命出。與徐龍輔偕入進伏。上曰。吏曹參判上疏入之。出榻敎賤臣承命持入。上命讀。龍輔讀奏訖。命書疏批。又命書傳敎曰。玉堂中兼帶春坊人館職許遞。又命書榻敎曰。刑曹判書金華鎭。更爲牌招。又命書傳敎曰。工曹判書吳載純。聞欲呈告云。許遞。今日政擬入。待下批牌招淸齋。仍命退。承史以次退出。
정조 9년
行都承旨沈豐之坐。行左承旨具明謙坐。右承旨柳誼坐直。左副承旨李祖承坐。右副承旨徐龍輔坐直。同副承旨林濟遠坐。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
上詣春塘臺入幕次後。奎章閣政院玉堂藥房口傳問安。答曰。知道。
정조 9년
行都承旨沈豐之。行左承旨具明謙。左副承旨李祖承。右副承旨林濟遠。同副承旨黃昇源啓曰。伏以。今日望拜之命。寔出於我聖上風泉之思。齋居經宿。鑾蹕已戒。凡在瞻聆。孰不欽仰。而第今雨勢。一直滂沱。無望開霽。幄次行禮之際。易致霑濕。苑壝致虔之地。恐愆儀節。玆敢相率仰籲。伏願亟寢成命。以副群情焉。惶恐敢啓。答曰。知道。不必煩請矣。
정조 9년
具明謙啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 9년
具明謙啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 9년
傳于具明謙曰。雨勢如此。雲寶劍及宣傳官外侍衛。皆以入直擧行。
정조 9년
傳于具明謙曰。侍衛軍兵雨具。
정조 9년
具明謙啓曰。藥房提調李在簡。副提調沈豐之。有稟達事。來詣閤外。請對矣。傳曰。退去。
정조 9년
以校理沈樂洙。副校理李顯默牌不進罷職傳旨。傳于林濟遠曰。只推。
정조 9년
以右承旨林錫喆牌不進罷職傳旨。傳于沈豐之曰。許遞。前望單子入之。
정조 9년
傳于沈豐之曰。輪對官後日次來待。
정조 9년
傳于沈豐之曰。左副承旨入侍。
정조 9년
以右承旨李亨元牌不進罷職傳旨。傳于沈豐之曰。聞其病勢。病勢難供劇云。許遞。前望單子入之。
정조 9년
沈豐之啓曰。玉堂上下番俱空。已至經宿。事甚未安。校理沈樂洙。副校理李顯默。旣有只推之命。卽爲牌招入直。何如。傳曰。允。
정조 9년
沈豐之啓曰。玉堂上下番俱空。事甚未安。修撰徐美修。旣有只推之命。一體牌招。以爲推移入直。何如。傳曰。允。
정조 9년
傳于柳誼曰。坐直承旨入侍。
정조 9년
以巡將望單子。傳于柳誼曰。近來文武士夫巡將數少。竝與中庶加抄。而落點分排之際。亦甚苟簡。今日內加抄以入事。分付。
정조 9년
具明謙。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
沈豐之。以奉常寺都提調意啓曰。東籍親耕田所種大麥。今五月念間。當爲成熟之意。敢啓。傳曰。攝刈。
정조 9년
乙巳五月初十日卯時。上詣春塘臺。望拜禮入侍時。行都承旨沈豐之。行左承旨具明謙。左副承旨李祖承。右副承旨林濟遠。同副承旨黃昇源。假注書尹羽烈李敬五。記注官金健修。記事官金鳳顯。二提學吳載純。檢校直提學徐有防。檢校直閣徐龍輔。檢校待敎尹行任。以次侍立。上具翼善冠衮龍袍。乘輿出協陽門。由銅龍門詣春塘臺入幕次。改具黑圓領袍。詣版位行禮如儀訖。還入幕次。改具衮龍袍。乘輿以出。下敎曰。皇朝人及忠良子孫參班者。雨勢如此。今番未果召見。前銜及儒生姓名。竝爲書入事。分付。仍由協陽門還內。諸臣以次退出。
정조 9년
乙巳五月初十日辰時。上御重熙堂。左副承旨入侍時。左副承旨李祖承。檢校直提學徐有防。假注書李敬五。記注官金健修。記事官尹行任。以次進伏訖。上曰。承旨前望單子入之。賤臣承命持入。上曰。承旨以李亨元頒布事。分付。仍命書榻敎曰。新除授承旨。牌招察任。又命書傳敎曰。親病。勢難離捨。亦有應避之嫌。吏曹參議金宇鎭許遞。前望單子入之。賤臣承命出傳。持前望入。上曰。吏議落點。以同副承旨黃昇源頒布。黃昇源。代以徐龍輔頒布。仍爲出牌事。分付。賤臣承命出傳。還入進伏。上曰。今日之雨。誠非偶然。而在三農。亦可謂甘霈矣。有防曰。誠如聖敎。而雨暘如是適中。兩麥亦旣登熟。從此穡事。其將大有。言念民事。不勝喜幸矣。上命書榻敎曰。進御加味養胃湯一貼煎入。仍命退。諸臣以次退出。
정조 9년
乙巳五月初十日酉時。上御重熙堂。右副承旨入侍時。右副承旨徐龍輔。假注書李敬五。記注官金健修。記事官尹行任。以次進伏訖。上曰。李秉模校正日得錄入之。賤臣承命持入。命書傳敎曰。御製校正之役。就緖未易。通編校正。妨工可悶。校正堂上李秉模減下。其代。更爲啓下事。遣史官傳諭于摠裁大臣。又命書傳敎曰。今日望拜禮後。皇朝人及忠臣子孫。欲爲召見。而因雨勢不止。軫念霑濕之患。只捧擧案。使之行禮後退去矣。觀此擧案。參班儒武之冒雨入來。誠勤極爲嘉尙。此似小事。足以見故家遺風。忠臣子孫。進士金龍淳金履毅。幼學金順行金洛淳金漑根金蓍根洪秉玉洪龜泳李源燮李宗訥。各賜紙一卷。皇朝人孫閑良李宗淵康思沈康敏龜王道健陳喆華。各賜箭竹一百介。歸義人子孫閑良明守白明漢映。亦賜箭竹五十介。使之明日入來親受。當召見。仍令留待。三學士子孫。惟尹行任。以侍臣參班。外此無一人入來。實爲欠事。此後毋或闕班之意申飭。又命書傳敎曰。連値齋日。時囚皆令明日捧供。待判下仍以草記議處照律。上曰。巡將及監軍單子。舊抄與加抄人。竝混擬以入事。分付。仍命退。承史以次退出。
정조 9년
行都承旨沈豐之坐。左承旨柳誼坐。右承旨趙興鎭坐直。左副承旨李祖承坐。右副承旨徐龍輔坐。同副承旨呂善亨坐直。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
徐龍輔啓曰。再明日至二十一日視事頉稟。傳曰。停。
정조 9년
呂善亨啓曰。合辭方張之時。兩司無詣臺之員。事甚未安。除在外未署經陳疏入啓外。呈告人員。竝卽牌招。何如。傳曰。允。
정조 9년
傳于沈豐之曰。吏兵房承旨入侍。
정조 9년
以執義姜。持平崔顯重。獻納李壽咸牌不進罷職傳旨。傳于呂善亨曰。只推。
정조 9년
沈豐之啓曰。校理沈樂洙。副校理李顯默。修撰徐美修牌不進罷職傳旨。今方捧入。而副提學趙尙鎭。應敎尹㬦。校理李東稷。副校理李東郁。副修撰李殷模孟至大俱在外。修撰洪樂恒禁推。玉堂上下番俱空。已至經宿。事甚未安。未差之代。政官牌招。開政差出。待下批仍卽牌招入直。何如。傳曰。允。
정조 9년
李祖承啓曰。今日政。新除授玉堂。待下批牌招。以爲推移入直之地。何如。傳曰。允。
정조 9년
有政。吏批。判書李命植。參判李敬養。參議黃昇源進。行都承旨沈豐之進。以林道浩爲校理。李翼晉爲副校理。李錫夏爲修撰。鄭厚祚爲南部都事。趙明寅爲江華經歷。李東仁爲瓦署別提。金煹爲廣興守。李師漢爲宣陵直長。林淳浩爲東部奉事。洪秉玉爲穆陵參奉。
정조 9년
兵批。判書趙時俊進。參判申益彬病。參議金翊休病。參知李祖源入直進。同副承旨呂善亨進。以吳載光爲五衛將。姜忱爲文兼。副護軍具明謙。副司直林錫喆李亨元林濟遠金宇鎭。
정조 9년
再政。以李達觀爲京畿中軍。柳鎭茂爲法聖僉使。
정조 9년
李祖承啓曰。新除授修撰李錫夏。時在京畿積城地。經筵入番事緊。斯速乘馹上來事。下諭。何如。傳曰。允。
정조 9년
李祖承啓曰。校理林道浩。副校理李翼晉牌不進罷職傳旨。今方捧入。而副提學趙尙鎭。應敎尹㬦。校理李東稷。副校理李東郁。修撰李錫夏。副修撰李殷模孟至大俱在外。玉堂上下番俱空。已至多日。事甚未安。未差之代。政官牌招。開政差出。待下批仍卽牌招入直。何如。傳曰。違牌玉堂只推。更爲牌招。
정조 9년
以右副承旨李兢淵牌不進罷職傳旨。傳于呂善亨曰。聞入侍承宣言。時日之內。勢難供劇云。許遞。前望單子入之。待下批牌招。
정조 9년
備邊司薦望。以李昌連爲摠戎使。
정조 9년
吏曹口傳政事。咸春君單。李昌運。
정조 9년
傳于李祖承曰。坐直承旨與曾經宣傳官人。持節目入侍。
정조 9년
李祖承啓曰。校理林道浩。副校理李翼晉。再牌不進罷職傳旨。今方捧入。而副提學趙尙鎭。應敎尹㬦。校理李東稷。副校理李東郁。修撰李錫夏。副修撰李殷模孟至大俱在外。玉堂上下番俱空。已至多日。事甚未安。未差之代。政官牌招。開政差出。待下批仍卽牌招入直。何如。傳曰。待明朝牌招開政。
정조 9년
以慶尙監司狀啓。罪人金亮基濟州牧移配事。傳于呂善亨曰。嚴飭將差。斯速捉來移配事。令刑曹星火分付。